गोपालगंज/विवेक कुमार सिंह/रविरंजन कुमार :- जिले में एक नवंबर को मुख्यमंत्री नीतीश कुमार के आगमन को लेकर जिला प्रशासन ने अपनी सभी तैयारियां पूरी कर ली है। मुख्यमंत्री नीतीश कुमार जिले के बैकुंठपुर प्रखंड के मानटेंगराही बसंतछपरा में नवनिर्मित स्व ब्रजकिशोर नारायण सिंह पॉलीटेक्निक कॉलेज का उद्धाटन करने के बाद सभा को संबोधित करेंगे। मुख्यमंत्री के आगमन को लेकर जिले में सुरक्षा व्यवस्था कड़ी कर दी गई है। कार्यक्रम स्थल पर भव्य पंडाल तथा मंच का निर्माण कार्य अंतिम चरण में है। इस कार्यक्रम में मुख्यमंत्री के साथ ही स्वास्थ्य मंत्री मंगल पाण्डेय तथा मंत्री जयकुमार सिंह भी शामिल होंगे। इस बीच मंगलवार को विज्ञान एवं प्राद्यौगिकी विभाग के प्रधान सचिव हरजोत कौर जिलाधिकारी अनिमेष कुमार पराशर के साथ कार्यक्रम स्थल का निरीक्षण किया। उन्होंने कार्यक्रम स्थल का निरीक्षण करने के दौरान पंडाल तथा मंच निर्माण करने में लगे कर्मियों को कई निर्देश दिए। निरीक्षण के समय विभागीय निदेशक अतुल कुमार सिंह एसडीपीओ विनय तिवारी, उपविकास आयुक्त दयानंद मिश्रा, जदयू प्रदेश महासचिव एवं बैकुंठपुर के पूर्व विधायक मंजीत कुमार सिंह, सहित काफी संख्या में कार्यकर्ता भी मौजूद रहे।